In nomine Verbi incarnati ipsiusque numine piissimo. Walterius, sedis Eduensis humilis episcopus, cunctis sanctæ Dei æcclesiæ fidelibus, tam presentibus quam futuris, cunctis catholicæ fidei cultu rimantibus, presentibus necne futuris, innotescere desideramus quod adierunt nostram presentiam monachi de Cluniaco, Torincus scilicet, Walterius, Eldebertus, Teodericusque levita, humili deprecatu exposcentes quatinus augere nobis placeret ad substantiam relevandam cotidianorum victuum ex rebus nostræ dioceseos. Nos vero perscrutantes subtili indagatione peticiones eorum, agnovimus eos deprecari pro quadam æcclesia quæ est sita in comitatu Augustidunensi, constructa in villa nuncupata Montemelardi, dicata in honore sanctæ Mariæ; et in alio loco, in villa quæ dicitur Vallis, similiter Sanctæ Mariæ; item in alio loco, in villa quæ dicitur Tyrviaco, aliud est altare in honore sancti Germani consecratum, ubi predicti monachi, in obædientia cotidie assistunt, scilicet ut eis decimas consentiremus ad sustentandos suorum cotidianos victus. Igitur, quia favente Cunctipotentis maxima miseratione, ipsius loci caterva antiqua adhuc floret nobilitate et cultum sanctæ religionis digne retinere prospicitur, nec nostris ea temporibus minuari cupimus, decreto nostræ auctoritatis, ob honorem ipsius loci, damus predictarum decimas æcclesiarum, ut omni tempore in usus monachorum prefati loci sint deditæ, et morientibus presbiteris successores nostri nullum servitium perscrutentur, sed quod timoris Dei causa agimus, inconvulsum manere faciant, ut qui decreti hujus custos extiterit, elemosinæ quoque particeps inveniatur; qui autem destruere temptaverit, cum anathematibus portionem suam manere sentiat. Ut autem hoc nostræ institutionis testamentum pleniorem in Dei nomine obtineat firmitatem, manu propria illud firmavimus, et nostrorum fidelium clericos et laicos subter insigniri jussimus. Actum Augustiduni feliciter in Domino. S. Walterii, episcopi. S. Walterii, prepositi, Elinardi, Vuibaldi, Abonis, Ansisi, Tetberti, Henrici, Wichardi, Bernardi, Enrici, Witberti. Ego Flavardus, sacerdos, scripsi, ad vicem Rodulfi, diaconi, mense februario, anno XXVIIII regnante Lothario rege.